Ons is baie trots op ons dorp en sy inwoners. Lees gerus die Prince Albert Vriend – die plaaslike koerant – en raak bewus van alles wat in ons dorp gebeur en al die projekte wat hier aangepak word om ons dorp en sy mense die prinsdorp te maak wat dit is. My mond hang gereeld oop as ek lees van al die puik nuwe idees, planne en vindingrykheid waarmee die mense hier vorendag kom.
Ondersteun ook gerus ons klein besighede soos die Lekkerbek Kafee onder in die dorp – skuins oorkant die Hardeware winkel. Die eienaar van die winkel is ‘n toonbeeld van ons mense se deursettingsvermoë. Piet Cordier het as blinde, jong seun in ‘n treinongeluk albei sy bene verloor. Hy laat hom nie onderkry nie en slaan self die ’till’ al is hy heeltemal blind. Jy sal hom soggens heeltemal sonder hulp in sy rolstoel sien ry in die straat af na sy winkel. Piet is ‘n voorbeeld vir almal en verdien beslis ons ondersteuning.